
1. ПРОБЛЕМАТИКА НА ИНСТИТУТ ЗА ИЗСЛЕДВАНЕ НА НАСЕЛЕНИЕТО И ЧОВЕКА:

1.1. Преглед на изпълнението на целите (стратегически и оперативни) на ИИНЧ, оценка и анализ на постигнатите резултати и на перспективите на ИИНЧ в съответствие с неговата мисия и приоритети, съобразени с утвърдените научни тематики.

Както е определено в мисията, Институтът за изследване на населението и човека (ИИНЧ) е ориентиран към провеждане на демографски и психологични изследвания, целящи разкриване на закономерностите и факторите за развитие и възпроизводство на българското население, а също за психологично развитие и реализация на отделния човек. Изследователската стратегия на института е насочена към подпомагане на институциите при решаването на проблеми с демографското и личностно развитие в условията на европейска интеграция и налични глобални тенденции.  
В съответствие с мисията и приоритетите на ИИНЧ през 2017 г. учените от института работиха по редица значими научноизследователски проекти, сред които които изпъква мащабния проект „Мерки за преодоляване на демографската криза в Република България“ с ръководител проф. д-р Антоанета Христова. Проектът, в който вземат участие учени и от двата департамента на института, е възложен от Министерски съвет и има ключово значение за подпомагане на държавните институции в усилията им за формулиране на работещи политики за преодоляване на демографската криза в страната. 
Учените от Департамент „Демография“ на ИИНЧ разработват и редица други проекти, свързани с изготвянето на прогнози за демографското развитие на страната и изучаване на най-значимите проблеми в тази област, като депопулация на селата, възпроизводство на работната сила, съвместяване на труда и семейните ангажименти, историко-демографско развитие на населението, обитаващо българските земи в миналото, анализи на раждаемостта, семейството, семейните политики, стареенето на населението и етническата проблематика. 
От своя страна учените от Департамент „Психология“ на ИИНЧ разработват проекти във връзка със социалните представи за лидерството и лидерите, екзистенциалните кризи и жизнения път, нови методики за психологическата годност на водачите на моторни превозни средства, междуличностните отношения и професионалната компетентност, изследване на проявите на агресия и насилие в училище, въвеждане на модел за ранно оценяване на образователните потребности на децата от предучилищна възраст и за превенция и ранна интервенция на обучителните им затруднения, и др. 
Посоченото дава възможност да се заяви, че през 2017 г. учените от ИИНЧ разработват редица значими за българското общество и за държавните институции проекти. Повечето от тези проекти ще продължат и през следващия период, като по този начин ще се осигури приемственост в изпълнението на целите и приоритетите на института. 
1.2. Изпълнение на Националната стратегия за развитие на научните изследвания в Република България 2017–2030 – извършени дейности и постигнати резултати по конкретните приоритети. 
Научните приоритети на ИИНЧ отразяват, от една страна, научноизследователските интереси и насоченост на учените, но от друга, в тях рефлектират актуалните обществени интереси и приоритетите на Националната стратегия за развитие на научните изследвания в Република България 2017–2030. 
Съобразно визията на стратегията по отношение на човешките ресурси в ИИНЧ са създадени условия за ефективно кариерно развитие на учените, основано на високо ниво на научните изследвания. Създадени са условия за по-голяма мобилност на учените, както и за насърчаване на участията на докторантите и младите учени в национални и международни форуми, докторантски школи, различни специализации и др. Докторантите и младите учени са включвани в разработваните в института проекти, което е един от важните индикатори за реализирането на приоритетите на националната стратегия. Посредством привличането на допълнителни финансови средства от външни проекти ръководството на ИИНЧ се стреми да се справи с проблемите, свързани с подобряване на условията на труд и повишаване на жизнения стандарт на учените и на помощния научен персонал. Без адекватна държавна политика в тази област обаче трудно би могло да се очаква трайно решаване на тези проблеми. Аналогична е ситуацията и с редица други цели на националната стратегия – повишаване на броя на учените до характерни за ЕС нива и балансираното им разпределение по възраст, пол и научни области; осигуряване на достъп на българските учени до европейската и световна научна инфраструктура и др. 
В провежданите научни изследвания учените от ИИНЧ се съобразяват със заявената в стратегията приоритетност на фундаменталните изследвания, обвързани с актуалните обществени предизвикателства. Сред тези предизвикателства водещо място заема решаването на демографския проблем в страната, като за целта през 2017 г. учените в ИИНЧ започват да разработват възложения от Министерски съвет проект „Мерки за преодоляване на демографската криза в Република България“. Учени от института работят и по проекти, свързани с други значими за българското общество проблеми, като подобряването на качеството на живот, енергийната ефективност, социалното развитие, културно-историческото наследство, националната идентичност, националната сигурност и отбрана. 
Визията на Националната стратегия за развитие на научните изследвания в Република България 2017–2030 предвижда засилване на връзките на науката с образованието, бизнеса, държавните органи и обществото като цяло. Именно в тази насока са и разработваните от учените в ИИНЧ проекти, резултатите от които могат да послужат за вземането на адекватни управленски решения от българските държавни институции. 
1.3. Полза / ефект за обществото от извършваните дейности.
Резултатите от изследователските дейности на учените от ИИНЧ през 2017 г. са от полза за обществото в редица сфери, най-важните от които са:
· Извършване на експертни анализи за различни държавни институции и НПО във връзка с актуални проблеми от демографското развитие на България, пазара на труда, регионалното развитие, раждаемостта и семейните политики, смъртността и стареенето на населението, етническите и интеграционните въпроси, миграциите и др. 
· Подпомагане на държавните институции в усилията им за справяване с най-острите демографски проблеми в страната посредством формулирането на предложения за предприемането на конкретни мерки за преодоляване на демографската криза в България; 
· Разширяване на изворовата база за проучване на основните закономерности и специфики в историко-демографското развитие на населението, обитаващо българските земи в миналото; 
· Извършване на национално изследване за влиянието на здравната, социалната и образователната системи върху грижата за децата в най-ранна възраст (0-7 г.), резултатите от което ще послужат за изграждането на Стратегия за ранно детско развитие; 
· Проучване на нагласите на учителите и директорите и готовността им за осъществяване на приобщаващото образование в предучилищната практика и факторите, които благоприятстват този процес;
· Разработване на нови методики за изследване на психологическата годност на водачите на моторни превозни средства в контекста на повишаване на нивото на пътната безопасност в страната; 
· Изследване на проявите на агресия и насилие в училище – форми, фактори и мотиви; и др. 
Дейности в полза на обществени и правителствени институции представляват и ангажиментите на много от учените в ИИНЧ за експертни оценки и анализи и участия в съвети, комисии и работни групи към различни български държавни институции. Учени от института участват в дейността на Националния съвет за сътрудничество по етническите и интеграционните въпроси към Министерски съвет, Националния съвет по въпросите на социалното включване към Министерски съвет, Централната комисия за борба с противообществените прояви на малолетни и непълнолетни при Министерски съвет, Междуведомствената работна група по демографските въпроси към министъра на труда и социалната политика; Междуведомствената група за мониторинг на изпълнението на Националната демографска стратегия на Република България, Междуведомствената работна група към Министерството на регионалното развитие и благоустройството за разработване на варианти за нов териториален обхват, Комисията на Министерството на труда и социалната политика за интеграция на уязвими малцинствени общности, Комитета за българите в чужбина към вицепрезидента на Република България; и др. 
1.4. Взаимоотношения с други институции.

ИИНЧ има дългогодишни взаимоотношения с редица институции, организации и висши учебни заведения. Те се изразяват както в съвместна работа по различни научноизследователски и научноприложни проекти, така и чрез участието на учените в събития, експертизи, обучения, консултации и други дейности по покана на съответните организации. Както вече се отбеляза, учени от института участват в дейността на съвети, комисии и работни групи към различни български държавни институции (Министерски съвет, Министерство на труда и социалната политика, Министерство на регионалното развитие и благоустройството и др.), както и в дейността на организации от неправителствения сектор. 
ИИНЧ поддържа трайни сътрудничества с редица български висши учебни заведения, като Софийския университет „Св. Климент Охридски“, Университета за национално и световно стопанство, Нов български университет, Пловдивския университет „Паисий Хилендарски“, Югозападния университет „Неофит Рилски“, Бургаския университет „Асен Златаров“, Бургаския свободен университет, Варненския свободен университет „Черноризец Храбър“. Сътрудничество се поддържа и с редица институти на БАН, Националния статистически институт, Института по психология на МВР, Военната академия „Г. С. Раковски“, Института за политика, Национална библиотека „Св. Св. Кирил и Методий“, Държавна агенция „Архиви“ и др. 
ИИНЧ си сътрудничи и с международни академични структури, организации и университети (УНИЦЕФ, Държавния университет в Охайо, САЩ, и др.), с които се осъществяват съвместни проекти. 
1.5. Общонационални и оперативни дейности, обслужващи държавата.
1.5.1. Практически дейности, свързани с работата на национални, правителствени и държавни институции, индустрията, енергетиката, околната среда, селското стопанство, национални културни институции и др. 
Редица практически дейности на ИИНЧ подпомагат работата на държавните институции. Сред тези дейности заслужава да се отбележат:
· Разработване по поръчка на Министерски съвет на мерки за преодоляване на демографската криза в България; за целта през 2017 г. е направен анализ на демографското състояние на страната и са формулирани хипотези за политически мерки със значим ефект върху негативните тенденции на демографското развитие;
· Изготвяне за нуждите на Български енергиен холдинг ЕАД на прогнози демографското развитие на България в периода 2015–2040 г. като елемент от проекта „Изготвяне на Национална стратегия в областта на енергетиката“; 
· Изготвяне на възложената от Националния съвет за сътрудничество по етническите и интеграционните въпроси към Министерски съвет външна оценка на изпълнението на Националната стратегия за интеграция на ромите; 

· Разработване за нуждите на Министерство на транспорта на нови методики за изследване на психологическата годност на водачите на моторни превозни средства в контекста на усилията за повишаване на нивото на пътната безопасност в страната; 
· Изследване по поръчка на МОН на проявите на агресия и насилие в училище; и др. 
Освен това учени от ИИНЧ участват активно в дейността на съвети, комисии и работни групи към различни български държавни институции, за нуждите на които изготвят редица експертизи. 
1.5.2. Проекти, свързани с общонационални и оперативни дейности, обслужващи държавата и обществото, финансирани от национални институции (без Фонд „Научни изследвания”), програми, националната индустрия и пр. 

Учени от ИИНЧ работят по редица проекти, които пряко обслужват дейността на българските държавни институции и потребностите на българското общество. Сред тези проекти като най-значими могат да бъдат посочени:

1. Проект „Мерки за преодоляване на демографската криза в Република България“ с ръководител проф. д-р Антоанета Христова. Проектът е възложен и финансиран от Министерски съвет и има важно значение за подпомагане на държавните институции в усилията им за формулиране на работещи политики за преодоляване на демографската криза в страната. В резултат на работата през 2017 г. е подготвен доклад с отчет от първия етап по изпълнението на проекта, в който е направен анализ на демографското състояние на страната (включващ анализ на нормативната рамка, на прилагането на досегашните политики в отделните области, анализ на добрите европейски практики и на демографските тенденции) и са формулирани хипотези за мерки за преодоляване на демографската криза в България. През 2018 г. предстои провеждане на количествени и качествени изследвания на формулираните по време на първия етап хипотези за мерки, изработване на финансова и законова рамка и изготвяне на доклади с получените резултати. 

2. Проект „Изготвяне на прогнози за демографското развитие на България в периода 2015–2040 г.“ с ръководител проф. д.и.н. Щелиян Д. Щерионов, който е елемент от проекта „Изготвяне на Национална стратегия в областта на енергетиката“, финансиран от Български енергиен холдинг ЕАД. В резултат на работата по проекта е проследена динамиката в развитието на естественото движение на населението в България за периода 2015–2040 г. – раждаемост, смъртност, естествен прираст; очертани са тенденциите в развитието на продължителността на живота и на възрастовата структура на населението на България за посочения период; набелязани са вероятните миграционни потоци – емиграция, имиграция, както и възможните политики на българската държава за периода до 2040 г.; представена е прогноза за броя на населението на България през периода 2015–2040 г.
3. Проект „Изследване на проявите на агресия и насилие в училище – форми, фактори и мотиви“ с ръководител проф. д-р Йоланда Зографова, финансиран от Министерство на образованието и науката. В резултат на работата по проекта през 2017 г. е подготвен въпросник за различни форми на агресия и тормоз сред учениците; въпросник за учители и тяхното отношение и възприемане на формите на агресия в училище; подготвена е интернет платформа в два варианта – за учители и за ученици, в която ще попълват въпросниците; направени са пробни изследвания с въпросниците и са финализирани на основата на анализа на резултатите. През 2018 г. предстои провеждане на изследването в 18 училища в България; обработка и анализ на резултатите; подготовка на препоръки за превенция на агресията и насилието в училище. 

2. РЕЗУЛТАТИ ОТ НАУЧНОИЗСЛЕДОВАТЕЛСКАТА ДЕЙНОСТ ПРЕЗ 2017 г.
2.1. Най-значимо научно постижение:
Проект „Функционални ценности, вяра в справедлив свят и психично благополучие“ с ръководител доц. д-р Ергюл Таир. 
Задълбочава се познанието за ценностите на личността, като се предлага и доказва в български условия нов модел за ценностите, разработен съвместно с Държавния университет на Параиба, Бразилия. Теоретичният модел се основава на двете основни функции на ценностите: 1) насочване на поведението и 2) ценностите като средство за изразяване на потребностите. Установява се, че поведението на българите в най-голяма степен се определя от ценностите съществуване (здраве, стабилност, оцеляване), взаимоотношения (обич, принадлежност, подкрепа) и надличностни ценности (красота, знание, зрялост). Открояват се полови, възрастови и етнически различия в ценностите и вярата в справедлив свят, които предполагат различни модели за социализация. При по-младите хора и мъжете е налице по-висока ориентация към лични цели и толерантност към несправедливостта, което е предпоставка за справяне с предизвикателствата в живота и инвестиции в индивидуални цели. По-възрастните и жените са по-чувствителни към несправедливостта и ценят по-високо социалните взаимоотношения, развитието и нормативните ценности, което е предпоставка въз основа на ценности като традиция, вяра, зрялост, знание и др. да си осигурят по-позитивна и смислена рамка за интерпретацията на жизнените събития. Ценностите определят и адаптацията на личността, изразена чрез психологичното благополучие, като се установява, че оптималното функциониране на личността, изразяваща се в намирането на смисъл и постигането на цели, ангажираността и компетентността, позитивните и подкрепящи взаимоотношения в значителна степен се определят от основните цели в живота, свързани с развитието, с по-доброто разбиране и усвояване на физическата и социалната среда, със създаването и поддържането на междуличностни отношения.
Илюстрация към научното постижение: вж. Приложение 1.
2.2. Най-значимо научно-приложно постижение:
Проект „Външна оценка на изпълнението на Националната стратегия за интеграция на ромите – 2016 г.“ с ръководител проф. д-р Илона Томова. 
Основни резултати от проекта: 

1. Очертава се постигнатия от Република България напредък (или липсата на такъв) по основните приоритети за социално включване на ромите (върховенство на закона и недискриминация, заетост и елиминиране на бедността, жилищни условия, образование, достъп до здравеопазване). 

2. Разкриват се факторите за системния провал в намаляването на социалните различия между ромите и останалото население на страната. 

3. На базата на задълбочен анализ на 70 стратегически документа и отчетите за изпълнението им на различни министерства, ангажирани със социалното включване на ромите, се разкриват основните слабости на информационното обезпечаване, планирането, координирането, изпълнението и мониторинга на политиките и мерките за интеграция на ромите. Представят се доказателства за политически и нормативни промени, довели до запазване на етническите неравенства и до институционална дискриминация на ромите; за неефективно изразходване на средства; за неефективни или формално извършвани дейности; за насочване на огромна част от средствата към други таргетни групи; за за лоша / липса на координация в дейностите на различните ведомства, местни органи на властта и структури на гражданското общество; за липса на прозрачност в действията и за липса на политическа воля да се работи за намаляване на социалните неравенства, основани на етничността; за изключително лоша организация и провеждане на мониторинг / самооценка на ефекта от прилаганите политики и мерки по повечето от анализираните стратегически документи. 
Илюстрация към научно-приложното постижение (вж. Приложение 2): 
Фиг. 1. Население в риск от бедност и социално изключване и етническа принадлежност, 2015-2016 г.

[image: image3.png]



Източник:НСИ, http://www.nsi.bg/sites/default/files/files/pressreleases/SILC2015_en_U9QJAY2.pdf  

http://www.nsi.bg/sites/default/files/files/pressreleases/SILC2016_en_VTLG9JX.pdf
3. МЕЖДУНАРОДНО НАУЧНО СЪТРУДНИЧЕСТВО НА ИИНЧ:
Една от най-важните цели и същевременно основен механизъм за реализиране на научните приоритети на ИИНЧ е международното научно сътрудничество, чрез което се реализират и част от изследователските проекти и научни публикации. Така например благодарение на установеното сътрудничество с Центъра за славянски и източноевропейски проучвания към Държавния университет в Охайо – САЩ се разработва международния проект „Миграция и мобилност – мигриращия човек в плана на медийното му представяне” (2017–2018) с ръководител от българска страна проф. д-р Румяна Божинова. 
През изминалата година учените от ИИНЧ са участвали с доклади в 14 международни форума, 10 от които са проведени извън България – в Германия, Испания, Великобритания, Италия, Португалия, САЩ и др. Учените от института са участвали и в изготвянето на международни доклади относно политиките за родителския отпуск, политиките за благосъстояние на децата, за регионалното сътрудничество между страните-участнички в ПСЮИЕ (Процеса за сътрудничество в Югоизточна Европа) в областта на демографията и др. 

Като най-значим международно финансиран проект може да бъде посочен проект „Analysis of teachers’ attitudes and evaluation of the quality of the learning environment as baseline information for the assessment of the impact of a joint initiative of Ministry of Education and Science and UNICEF aiming to promote inclusive education in kindergartens“ / „Анализ на нагласите на учителите към приобщаващото образование и качеството на средата в детските градини – базисна информация за система от интервенциии на УНИЦЕФ и МОН“ (2016–2017) с ръководител доц. д-р Мария Трифонова. Проектът е финансиран от УНИЦЕФ. 

Във фокуса на проведеното изследване с 1036 педагогически специалисти от системата на предучилищното образование у нас са нагласите на учителите към приобщаващото образование и взаимовръзките с различните детерминанти на когнитивния, оценъчен и поведенчески компонент, които повлияват промяната на средата, в която се възпитават, социализират и образоват децата – като професионален опит, форми на квалификация, опит в работата с деца с увреждания и др. 
Наред с оценката на учителските нагласи в рамките на проекта са изследвани 40 детски градини (експериментални и контролни градини) на територията на областите Монтана, София, Сливен и Шумен със скала за оценка на средата в предучилищна възраст ECERS-3, която е един от най-често използваните инструменти за оценка на качеството на средата в ранното детство както в САЩ, така и в повече от 20 други страни. 

Въз основа на получените резултати се направени предложения за подобряване на образователната среда, като се обръща внимание върху постигането на такъв баланс в работата на педагогическите специалисти с децата, който да позволи най-ефективно разгръщане на индивидуалните им способности, да формира толерантно отношение към различията (междуетнически, между възрастите, между половете и др.), както и да стимулира изграждането на модел на толерантно поведение и спрямо децата със специфични потребности.
Илюстрация към проекта (вж. Приложение 3), представяща областите и включените в тях тестови задачи според приложената в изследването Скàла за оценка на средата в предучилищна възраст ECERS-3:

4.УЧАСТИЕ НА ИИНЧ В ПОДГОТОВКАТА НА СПЕЦИАЛИСТИ:
Учените от ИИНЧ са хонорувани преподаватели в няколко университета в страната и обучават студенти в бакалавърски и магистърски програми. През 2017 г. те са изнесли общо 750 часа лекции и 190 часа упражнения в 7 български Висши учебни заведения: Софийски университет „Св. Климент Охридски“, Университет за национално и световно стопанство, Университет по библиотекознание и информационни технологии, Военна академия „Г. С. Раковски“, Национална академия за танцово и филмово изкуство, Пловдивски университет „Паисий Хилендарски“ и Бургаски свободен университет. Учени от института са провели и 6 специализирани курса с общо 157 часа в ИИНЧ–БАН, Центъра за обучение при БАН, СУ „Св. Климент Охридски“, УНСС и Нов български университет. В подготовка на дипломанти участва доц. Е. Таир, която през 2017 г. е научен ръководител на 13 дипломанти в СУ „Св. Климент Охридски“. 
Съществена функция и приоритет на звеното е да приема и обучава докторанти. Към 01.01.2017 г. в Института са обучавани 17 докторанти, от тях 15 – по държавна поръчка и 2 в самостоятелна докторантура; през годината от тях са отчислени с право на защита 1, без право на защита – 3 докторанти и 1 е новозачислен. Защитени са 4 дисертации за придобиване на образователна и научна степен „доктор”. 

Към 31.12.2017 г. в ИИНЧ има 14 докторанти: 4 редовни, 9 задочни и 1 на самостоятелна подготовка. 
Все още обаче не са решени проблемите с намирането на достатъчно добре подготвени кандидати за докторантура по някои от специалностите (Статистика и демография, История на България и др.), за които ИИНЧ притежава акредитация да обучава докторанти. 
5. ИНОВАЦИОННА ДЕЙНОСТ НА ИИНЧ И АНАЛИЗ НА НЕЙНАТА ЕФЕКТИВНОСТ:
Не е осъществявана съвместна иновационна дейност с външни организации и партньори. 

Не е извършван трансфер на технологии и/или подготовка на трансфер на технологии по договор с фирми. 
6. СТОПАНСКА ДЕЙНОСТ НА ИИНЧ:
Не е осъществявана такава дейност. 
7. КРАТЪК АНАЛИЗ НА ФИНАНСОВОТО СЪСТОЯНИЕ НА ИИНЧ ЗА 2017 г.
През 2017 г.основен източник на финансови средства е утвърдената бюджетна  субсидия на ИИНЧ в размер на 630 726 лв. Разходите от бюджетната субсидия са разпределени както следва: за заплати и осигурителни вноски на служителите в института – 563 595 лв., за стипендии – 20 000 лв., за разходи за консумативи за сградата – 10 500 лв., за възнаграждения на участвалите в процедури за придобиване на научни степени и заемане на академични длъжности съгласно ЗРАС – 4 050 лв. Неизразходваните средства от бюджетна субсидия в края на годината са прехвърлени като преходен остатък към собствените средства на института. 


През отчетната 2017 г. се работи по проект „Мерки за преодоляване на демографската криза в Република България”, сключен във връзка с изпълнение на целеви задачи по ПМС 347/08.12.2016 г. и решение на УС на БАН – протокол 3/22.02.2017 г. По проекта са постъпили 723 690 лв., като от тях са изразходвани  съгласно план-сметката на проекта 234 302 лв.


По програмата за подпомагане на младите учени и докторанти на БАН са постъпили 6 213 лв. – общо по трите проекта, приключили през 2017 г. Средствата са изразходвани съгласно одобрените план-сметки. По новата програма за млади учени в института е спечелен един проект на тема „Стил на шофиране и рисково поведение на пътя”, като постъпилите авансово средства са в размер на 7 650 лв. 


През изминалата година института спечели финансиране по три проекта с МОН: проект „Комплексен интегриран мултикомпонентен подход при изследване на дислекция на развитието”, по който е постъпил аванс от 11 889 лв., проект „Прояви на агресия и насилие в училищата на България” с авансово плащане от 5 800 лв. и проект за изследване здравословното състояние на учениците в България с постъпили средства в размер на 30 000 лв.


По договор с Министерски съвет относно извършването на външна оценка на изпълнението на Националната стратегия за интеграция на ромите са постъпили 10 000 лв.
На основание споразумение между БАН и Български енергиен холдинг за изготвяне на Национална стратегия в областта на енергетиката са постъпили 20 000 лв.  

От проектите с външно финансиране с най-голяма стойност е договорът с Министерство на транспорта /МТИТС/, с предмет „Повишаване нивото на пътната безопасност чрез разработване на нови методики за изследване психологическата годност на водачи на на водачи на моторни превозни средства /МПС/”, по който са постъпили 94 500 лв. по първи етап на проекта. Изпълнението на проекта продължава през 2018 г.


През 2017 г. беше възможно повишаване на трудовите възнаграждения, средно с 13%, а в края на годината бяха дадени целеви награди, съгласно Вътрешните правила за работните заплати в ИИНЧ. Въпреки това основен проблем на института остава ниското ниво на заплащане по трудови правоотношения, който на фона на повишаваща се минимална работна заплата продължава да бъде тревожно актуален.


През годината със собствени средства се направиха ремонти в санитарните възли на двата етажа, постави се ламиниран паркет в 6 стаи, поднови се обзавеждането в някои от стаите. Със собствени средства се изплащат всички външни услуги – за телефон, софтуерно и хардуерно обслужване, технически услуги и др. Голяма част от разходите за канцеларски материали и консумативи, командировки, застраховки и представителни разходи също се извършват със собствени средства. 
8. ИЗДАТЕЛСКАТА И ИНФОРМАЦИОННАТА ДЕЙНОСТ НА ИИНЧ:
Съгласно въведените данни в системата SONIX, през 2017 г. са публикувани 72 научни публикации на учени от ИИНЧ. Други 22 научни публикации са приети за печат. Данните показват, че като цяло се запазва нивото на публикационна активност от предходната 2016 г. 
През 2017 г. са публикувани 4 монографии: 

Владимирова, К. и кол. Намаляване на социално-икономическите различия между регионите в България чрез ефективно използване на възможностите на стратегическото планиране и програмиране. Издателски к-с УНСС, 2017, 444 с.
Щерионов, Щ., Мучинов, В. Гръцкият периодичен печат от XIX век – извор за демографската история на българските земи през Възраждането (на примера на вестник „Анатоликос астир“). Издателство „Регалия–6“, 2017, ISBN: 978-954-745-275-6, 566 с. 

Щерионов, Щ. Православието в Созопол. Минало и настояще. Издателство „Симолини 94“, 2017, ISBN: 978-954-745-279-4, 96 с. 
Shterionov, Sht. Ortodoxy in Sozopol. Past and present. S., 2017, 96 p.
Излезлите от печат през 2017 г. научни публикации, включени в издания с импакт фактор IF (Web Of Science) или импакт ранг SJR (SCOPUS), са 2. Научните публикации, които са реферирани и индексирани в световната система за рефериране, индексиране и оценяване (без IF/SJR), са 26. Научните статии, които не са реферирани и индексирани в световната система за рефериране и индексиране, са 40. 
В системата SONIX са въведени и 16 научно-популярни публикации, излезли от печат през 2017 г.
За 2017 г. в системата са въведени 126 медийни изяви, осъществени от учени от ИИНЧ. 
В сравнение с предходната 2016 г. се увеличава значително броя на цитиранията на публикации на учени от ИИНЧ – 150 цитирания, въведени в SONIX за 2017 г. 
Информация за научните списания, издавани от ИИНЧ:
Институтът за изследване на населението и човека при БАН  издава две научни списания – сп. ,,Психологични изследвания” на Департамент „Психология“ с гл. редактор проф. д-р Антоанета Христова и сп. ,,Население” на Департамент „Демография“ с гл. редактор проф. д-р Кремена Борисова-Маринова. Двете академични списания са свързани с двете основни направления на научната дейност в института – психология и демография. В тях се публикуват статии и студии на учените от двата департамента, отразяващи провежданите изследвания, както и изследвания на колеги от България и чужбина. 

През 2017 г. дейността на редакционните екипи на двете списания се базираше на изградената от тях визия и стратегия за работа, като последен етап от 5-годишния план (2013–2017) за развитие на изданията с цел тяхното индексиране и рефериране в световните бази данни. През 2017 г. и двете издания покриха изцяло международните стандарти за научна издателска дейност, посочени от индексиращите световни бази данни. Това доведе и до цялостна промяна в оформлението на печатните издания по техническите международни издателски стандарти. Узаконените с ISSN онлайн електронни версии на списанията бяха допълнени, актуализирани, а в някои части – изцяло променени. От 2017 г. и двете издания създадоха и публикуваха в електронните си издания „Етични норми в издателската дейност, сигнали за нарушения и порочни практики“, разработени от редакционните екипи по изискванията на издателство „Елзевир“ (Elsevier).
Научните периодични издания направиха постъпка за експертиза в експертните системи на наукометричните бази данни SCOPUS и WEB of Science и бяха приети със свои идентификационни номера. Това означава, че от месец декември 2017 г. и двете списания на института, за период между 6 месеца и 1 година, са подложени на строга проверка по различните показатели. Приемането им за такава оценка означава, че изданията са преминали първата бариера по издателските критерии и предстои проверка на самите съдържания на списанията.

Списание „Психологични изследвания“ е прието за рефериране във ВИНИТИ-РАН и ERIH PLUS, а до 2000 г. сп. „Население“ беше реферирано във несъществуващия вече  POPULATION INDEX. През 2016 г. изданието получи одобрение от ECON-LIT и REPEC и към настоящия момент се работи по изпълнение на техническите им изисквания. И двете издания са включени в Централната и източноевропейска онлайн библиотека във Франкфурт на Майн (CEEOL).
През 2017 г. сп. „Психологични изследвания“ издаде три книжки – кн. 1, кн. 2 и кн. 3 за 2017 г. Те бяха финансирани от спечеления в края на 2016 г. за четвърти пореден път конкурс на ФНИ за научна периодика, благодарение на получените много добри рецензии по проектното предложение. През 2017 г., също благодарение на получените много добри рецензии по проектното предложение, списание „Население“ спечели финансиране от конкурса „Научна периодика“ на ФНИ, с което  отпечата 2 книжки – кн. 1 и кн. 2 за  2017 г. 
Приходите от продажби на двете списания през 2017 г. възлизат на 3 493 лв. Получените от ФНИ средства по Конкурса за отпечатване на списанията са в размер на 12 390 лв., или общо 15 883 лв.

Информация за дейността на библиотеката при ИИНЧ (Библиотека по демография; Библиотека по психология) през 2017 г.
През 2017 г. фондът на библиотеката достигна общо 6 194 тома (Библиотека по „Демография“ – 3866 т.; Библиотека по „Психология“ – 2328 т.). 
По вид: книги – 3369 т.; периодични издания: списания и поредици – 1780 т., поредици на електронен носител – 45 т. По език: на български език – 2590 т.; на чужди езици – 3604 т. 

Постъпленията през 2017 г. са общо 128 библиотечни документи (Библиотека по „Демография“ – 91 т., Библиотека по „Психология“ – 37 т.). Изразходвани средства за новополучените библиотечни документи – общо 3361.85 лв.
9. ИНФОРМАЦИЯ ЗА НАУЧНИЯ СЪВЕТ НА ИИНЧ–БАН:

Информацията за Научния съвет на ИИНЧ е представена в Приложение 4.
10. КОПИЕ ОТ ПРАВИЛНИКА ЗА РАБОТА В ИИНЧ–БАН:

Правилник за устройството, вътрешния трудов ред и дейността на Института за изследване на населението и човека, приет от Общото събрание на учените на 13.01.2011 г., е качен и достъпен на сайта на института: http://www.iphs.eu/n/images/normative-docs/Pravilnik_IINCH_18.02.2015.pdf
11. СПИСЪК НА ИЗПОЛЗВАНИТЕ В ОТЧЕТА И ПРИЛОЖЕНИЯТА КЪМ НЕГО СЪКРАЩЕНИЯ:

ИИНЧ – Институт за изследване на населението и човека

МВР – Министерство на вътрешните работи

МОН – Министерство на образованието и науката
МТИТС – Министерство на транспорта, информационните технологии и съобщенията
УНСС – Университет за национално и световно стопанство

***

Представеният отчетен доклад за дейността на ИИНЧ през 2017 г. позволява да се направят следните изводи и препоръки:

1. През отчетния период ИИНЧ успешно изпълнява своята мисия и научни приоритети. В съответствие с тях учените от института разработват редица значими за държавните институции и за българското общество проекти в областта на демографското и личностно развитие. Резултатите от тези проекти могат и би трябвало да послужат при вземането на управленски решения от българските държавни институции. 

2. Научните приоритети на ИИНЧ са съобразени с визията на Националната стратегия за развитие на научните изследвания в Република България 2017–2030. За нейното цялостно реализиране обаче е необходима адекватна и последователна държавна политика в областта на научните изследвания. Без такава политика трудно биха намерили трайно решение натрупаните през годините проблеми, като повишаването на жизнения стандарт на българските учени и привличането на повече млади хора, които да се занимават с изследователска дейност в института. 

3. Публикационната дейност на учените от ИИНЧ през 2017 г. запазва нивото от предходната година. Необходима е обаче активизация на усилията на учените в тази насока, особено що се отнася до публикуването на статии в международни издания и най-вече в издания с импакт фактор. 
София,






   Научен секретар:

25.01.2018 г.                                  



   доц. д-р Венцислав Мучинов

